Bokkaptein geniet Rugbykampioenskap-titel, maar… | Maroela Media
Duane Vermeulen. (Foto: GB Jordaan).
Suid-Afrika sal hul Argentynse oorwinning en die gepaardgaande Rugbykampioenskap-titel geniet, maar Springbokkaptein Duane Vermeulen het die publiek gemaan en gesê dat dié seges net boustene vir 2019 se eintlike mikpunt is: Die Wêreldbeker-rugbytoernooi in Japan.
Die Bokke het Saterdag die Argentyne 46 – 13 oorrompel om hul eerste Suidelike Halfrond-trofee sedert 2009 te lig.
Vermeulen het egter gesê dat die Springbokke se voorbereidingswerk vir die internasionale skouspel nog vér van klaar is en dat daar nog baie skaafwerk voorlê.
"Ek dink die belangrikste was dat ons aan ons bestendigheid moes werk," was Vermeulen se onmiddellike antwoord na afloop van Saterdag se spogvertoning.
"Ons het gedurende die toernooi hard gewerk om ons wedstrydplanne doeltreffend uit te voer en ons is tevrede met ons vertonings. Maar daar is nog 'n hele paar dinge waaraan ons kan skaaf.
"Dit is vrek lekker om met die titel huiswaarts te keer, maar op die ou einde is dit net 'n tree in die rigting van die Wêreldbeker."
Die Bokke het hul Rugbykampioenskap-veldtog onoorwonne afgesluit en Vermeulen is maar net te bewus van die uitwerking wat 'n suksesvolle Springbokspan op Suid-Afrikaners het.
"Die sege is 'n baie goeie ding vir ons land, want ons weet dat wanneer die Springbokke presteer, almal in Suid-Afrika gelukkig is. Die belangrikste is om nou aan ons bestendigheid te werk met die fokus op die Wêreldbeker," sê hy.
"Die All Blacks het 'n moeilike wedstryd agter die blad en hulle sal honger wees om met mening terug te baklei. Daarom sal ons baie hard vir 21 September [dié twee lande se eerste WB-wedstryd] moet voorberei. Maar ons is tans baie tevrede met ons spel."
Die span sal vandag terug in Suid-Afrika wees en hulle speel Saterdag in hul laaste voorbereidingstoets teen Argentinië.
Ek stem volkome saam met Faan
Mens kies die beste span., ongeag die kleur samestelling van die span en ongeag of hulle die bevolkingsprofiel weerspieel of nie.
Soos die Pumas nou skrum sal hulle ook swaar leef teen Japan, Fidji, Tonga en die VSA. Engeland en Ierland sal hulle vernietig.
Bokke baie beter span oor afgelope drie wedstryde sonder vorige kaptein. Vermeulen is duidelik die beter leier. Stem saam net Faan.